دماگوژی

دماگوژی یعنی این که ات‌نفر جای اون‌که استدلال هاکنه و شه گپ وسّه برهان بیاره، سعی هاکنه مردمون ِاحساسات ره تحریک هاکنه و جمعیت دله هیجان بسازه تا جَوسازی جه مردِم ره شه نظر جه موافق هاکنه. 

دماگوگ‌ها (دماگوژی ِپه‌روون) سعی دارنه هیجان‌انگیز و احساسی گپ بَزنِن و مردِم ره تحت‌تأثیر بی‌یلِن. وشون حتی بتونّه پرچم و ملّی‌سرود و ناسیونالیستی سمبُل‌ها جه هم استفاده هاکِنِن.

این شیوه دله مردم که احساسی بَیینه، فکر کانّه که اگه این عقیده ره قبول هاکِنِن دیگرون جه این عقیده سَره متحد وانّه و این اتحاد اتی امنیت و قدرت ره وشون وسّه یارنه که هرکی عقیده ره قبول نَکانه، این امنیت و قدرت جه سودی نَونّه.

 مازرونی ادبیات دله 
اتا قدیمی داستان مازرون دله دَره که گانه اتا مَله دله اتا مِلّا سال‌ها وچون ره درس دائه و تنها کسی بی‌یه که اون حوالی سواد داشته و همینسه همه وه ره احترام یِشتنه تا این که همون مَله دله جه اتا مَردی بورده درس بخوندستن په و چندین سال بعد که ونه سواد خله زیاد بَیبی‌یه، وردگردسته شه مَله تا شه هم‌وطنون ِبدرد بخاره. وه وقتی وردگردسته، همه ونه دور جمع بَیینه و شه وَچون ره یاردنه ونه پَلی که باسواد بَواشِن و دیگه هچکی قدیمی ملّا پَلی نشی‌یه و ملّایِ احترام کم بیّه. ملّا که دی‌یه ونه مقوم دَره رِقِد شونه، بورده منبر سَر و بائوته که مِن این جوونی که تازه بموئه جه باسوادته هستمه و وه ره هچّی حالی نوانه... بلاخره قِرار بیّه این دِ نفر میون اتا مسابقه بی‌یلِن که باسوادته پیدا بَواشه و قِرار بی‌یشتنه که هرکی سواد کمته بی‌یه، مَله جه بریم دَرِکفه. ملّا پیشنهاد هِدا که هرکامین اتا ورق دله بنویسن «مَر» و مردم ره سِراق هادِن تا مردم قضاوت هاکنن که کامین‌تا باسوادته هسته. بعد این مسابقه انجام بیّه و هر دِتا ورقه ره هِدانه کدخدا دَس. وقتی کدخاد ورقون ره مردم ره سِراق هِدا، همه بدینه که ملّایِ ورقه سَر اتا مَر ِعکس دَکشی‌یوئه و جوونِکِ ورقه دله اتچی نامَیِّن ِکلمات دره و چون مردم شه بی‌سواد بینه وقتی کدخدا بائوته شمه نظر کامین‌تا «مَر» ره دِرِس بنویشته، همه ملّا ورقه ره سِراق هِدانه و همینسه جوون ره مَله جه بریم هاکردنه و ملّا مَله دله شه احترام ره دِباره پیدا هاکرده.

 منابع 

 انگلیسی ویکی‌پدیا

رج:پوپولیسم
رج:سیاسی نظریه‌ئون